Valtiovarainministeri Petteri Orpo katsoo, että Afrikka tarvitsee EU:lta miljardiluokan tukea.

Valtiovarainministeri Petteri Orpon (kok) mukaan Euroopan kohtalonkysymys on se, miten Afrikka pärjää.

- Sillä, että me näperrellään joidenkin turvapaikkajärjestelmien kanssa, ei ole mitään tekemistä varsinaisen ison kysymyksen kanssa. Jos Afrikan väkiluku tuplaantuu, puhutaan satojen miljoonien ihmisten väestökasvusta lähitulevaisuudessa. Aito ratkaisu on, että luomme puitteita. Avun Afrikalle pitäisi olla massiivista, se olisi Euroopan järki. Mutta siinä muodossa, että he pystyvät itse rakentamaan oman tulevaisuutensa, Orpo sanoi Porin Suomi-areenassa.

Orpo kertoo Iltalehdelle, että massiivisella tuella hän tarkoittaa miljardisummia.

- Jos puhumme nimenomaan EU:n satsauksista Afrikan tukemiseen, kyllä me silloin puhumme miljardien kokonaisuudesta, jotta noin isolle maalle sillä olisi merkitystä. Suomi on liian pieni maa yksinään toimimaan, meidän täytyy kantaa oma kortemme kekoon, mutta EU kokonaisuudessaan on se, jolla näen olevan loistavat mahdollisuudet.

Lainoittamalla tukemista

Ministerin mukaan esimerkiksi Euroopan investointipankin kautta pystytään tukemaan projekteja Afrikassa, millä voitaisiin luoda kestävää kasvua ja työpaikkoja.

- Minun mielestäni tämä olisi hoidettavissa hyvin pitkälti sitä kautta, että Euroopan investointipankin kautta lainoitetaan ja taataan lainoja Afrikan maille ja mahdollisesti yrityksille, jotka investoivat Afrikkaan, että ei ole suoraan rahan antamista, Orpo toteaa.

Valtiovarainministeri Petteri Orpo näkee Afrikan kehityksen olevan Euroopan kohtalonkysymys. JENNI GÄSTGIVAR

EU:n tulevien vuosien budjettia ollaan parhaillaan rakentamassa, ja Orpon mukaan Afrikan osuus olisi siinä huomioitava.

- Me hallituksen edustajat olemme eurooppalaisilla foorumeilla käyttäneet lukuisia puheenvuoroja, joissa tätä on vaadittu.

Vakavat seuraukset uhkaavat

Mikäli Afrikan tukemisessa ei onnistuta riittävän hyvin, seuraukset voivat olla Orpon mukaan vakavat.

- Ensimmäinen uhka on se, jos Afrikan maiden nopean väestönkasvun ja kehityksen ja vielä ilmastonmuutoksen paineessa ei pystytä riittävästi tukemaan, se voi luoda edelleen enemmän epävarmuutta ja epävakautta, toisaalta köyhyyttä ja silloin se johtaa siihen, että ihmiset lähtevät liikkeelle, jos omassa kotimaassaan ei voi yksinkertaisesti nähdä tulevaisuutta. Silloin muuttoliike voi olla kokonaisuudessaan jotain aivan muuta kuin mitä me nähtiin 2015.

Pääministeri Juha Sipiläkin (kesk) toi Suomi-areenassa esiin huolensa Afrikan tilanteesta. Hän totesi, ettei ole kenenkään etu, mikäli miljoonat lähtevät liikkeelle.

- Kyllä ne karmeita ihmiskohtaloita ovat siellä. Meidän pitäisi vakavasti miettiä, mikä on Afrikka-ohjelmamme ja mitä me voimme tehdä juurisyiden poistamiselle, Sipilä sanoi.